ກຳລັງ ຟີລິບປິນ ເລີ່ມບຸກໂຈມຕີ ເພື່ອຍຶດຄືນ ເມືອງມາຣາວີ ຈາກພວກຫົວຮຸນແຮງ
ວິກິດການນີ້ ​ເລີ່ມຂຶ້ນ ເມື່ອຕອນແລງວັນອັງຄານຜ່ານ​ມາ ເວລາກຳລັງ ຮັກສາຄວາມປອດໄພ ຂອງຟີລິບປິນ ໄດ້ປະຕິບັດການ ເພື່ອຈັບກຸມ ຜູ້ນຳຫົວຮຸນແຮງ ທ້າວ Isnilon Hapilon.
ກຳລັງທະຫານ ຂອງຟີລິບປິນ ໄດ້ເຂົ້າໄປໃນເມືອງ ທີ່ຖືກປິດລ້ອມ ເທິງເກາະ Mindanao ທາງພາກໃຕ້ຂອງປະເທດ ໃນວັນພະຫັດມື້ນີ້ ເພື່ອເລີ່ມຕົ້ນ ກວດລ້າງ ພວກຫົວຮຸນແຮງອິສລາມ ຜູ້ທີ່ໄດ້ເຂົ້າໄປຄວບຄຸມເກືອບທັງໝົດຂອງເມືອງດັ່ງກ່າວ ເມື່ອຕົ້ນສັບປະດານີ້ ເຮລິຄອບເຕີ ທະຫານສອງລຳ ໄດ້ບິນໃນລະດັບຕ່ຳເທິງຫລັງຄາເຮືອນ ຂອງເມືອງ ດັ່ງກ່າວ ໃນຂະນະທີ່ ພວກລົດຫຸ້ມເກາະ ໄດ້ເຄື່ອນຍ້າຍເຂົ້າໄປໃນຄຸ້ມຕ່າງໆ ຖ່າມ ກາງ ການຍິງຕອບໂຕ້ ແລະ ມີລະເບີດແຕກຂຶ້ນ ຢ່າງກະຈັດກະຈາຍ ປະຊາຊົນ ສ່ວນນຶ່ງໃນເມືອງ Marawi ຂອງຈຳນວນທັງໝົດ 200,000 ຄົນ ແມ່ນພາກັນ ຫລົບໜີໄປຫາບ່ອນທີ່ປອດໄພ ວິກິດການນີ້ ເລີ່ມຂຶ້ນ ເມື່ອຕອນແລງວັນອັງຄານຜ່ານມາ ເວລາ ກຳລັງຮັກສາ ຄວາມປອດໄພ ຂອງຟີລິບປິນ ໄດ້ປະຕິບັດການ ເພື່ອຈັບກຸມຜູ້ນຳຫົວຮຸນແຮງ ທ້າວ Isnilon Hapilon ທີ່ເຊື່ອກັນວ່າ ຢູ່ໃນເມືອງ Marawi ຊຶ່ງກຳລັງພັກຟື້ນ ຈາກບາດແຜຕ່າງໆທີ່ຕົນໄດ້ຮັບ ໃນການປະທະກັນ ກ່ອນໜ້ານີ້ ການບຸກເຂົ້າ ໄປກວດຄົ້ນ ໄດ້ຢຸດຊະງັກລົງ ຫຼັງຈາກພວກຫົວຮຸນແຮງໄດ້ບຸກໂຈມຕີເຂົ້າໄປ ໃນເມືອງດັ່ງກ່າວ ແລະເລີ່ມເຂັ່ນຂ້າ ຈູດເຜົາເຮືອນຊານບ້ານຊ່ອງ ມະຫາວິທະ ຍາ ໄລແຫ່ງນຶ່ງ ແລະ ວັດກາໂທລິກຫຼາຍຫລັງ ພ້ອມທັງ ໄດ້ຈັບເອົາຄຸນພໍ່ອົງນຶ່ງ ແລະ ບຸກຄົນອື່ນໆຫຼາຍສິບຄົນ ຢູ່ທີ່ພະວິຫານ ເພື່ອເປັນຕົວປະກັນ ກອງທັບກ່າວວ່າ ມີທະຫານລັດຖະບານຢ່າງນ້ອຍ 6 ຄົນ ແລະພວກຫົວຮຸນແຮງ 13 ຄົນເສຍຊີວິດ ໃນການສູ້ລົບ ປະທານາທິບໍດີ ຟີລິບປິນ ທ່ານ Rodrigo Duterte ໄດ້ປະກາດກົດໄອຍະການເສີກ ໃນພາກໃຕ້ຂອງປະເທດຟີລິບປິນ ແລະປະກາດວ່າ ທ່ານຈະເອົາມາດຕະການ ແບບ ເດັດຂາດ ກັບພວກຫົວຮຸນແຮງ